Σεβίλλη

Η ιστορική διαδρομή της Σεβίλλης αποτελεί την απεικόνιση της ιστορίας όλης της Ανδαλουσίας και των διαφορετικών πολιτισμικών επιρροών που διαμόρφωσαν την ταυτότητά της ανά τους αιώνες. Ρωμαίοι, Βησιγότθοι, Άραβες και χριστιανοί άφησαν βαθιά σημάδια στην αρχιτεκτονική και την κουλτούρα της πόλης - χαρακτηριστική είναι, άλλωστε, η επιγραφή που βρέθηκε σε μια παλιά πύλη της: "Ο Ηρακλής με έκτισε, ο Ιούλιος Καίσαρ με περιέβαλε με τείχος και πύργους και ο Άγιος Βασιλιάς με πήρε". Σπάνια, ετερόκλητα και ασυνήθιστα μνημεία συνθέτουν ένα σύνολο απίστευτης αρχιτεκτονικής. Το ενδιαφέρον τραβάει η πόλη της Κάρμεν και του Δον Κιχώτη, που είναι χτισμένη στις όχθες του ποταμού Γουαδαλκιβίρ. Στο ιστορικό της κέντρο, πάρχουν γραφικά σοκάκια με ανθοστόλιστα μπαλκόνια και υπέροχα πάτιος σε μία από τις πιο διάσημες εβραϊκές συνοικίες, τη Σάντα Κρουζ (Barrio de Santa Cruz) όπου υπάρχει ο τρίτος μεγαλύτερος σε μέγεθος Καθεδρικό ναό με τον τάφο του Χριστόφορου Κολόμβου και το καμπαναριό-παλιό μιναρέ Χιράλδα (Giralda) ύψους 93 μέτρων. Πολύ κοντά βρίσκεται ένα από τα πιο εντυπωσιακά μνημεία, το βασιλικό παλάτι Αλκαζάρ (Alcazar). Αμέτρητα δωμάτια που ποικίλουν σε αρχιτεκτονικό στυλ - από Ισλαμικό σε Νεοκλασικό - πάτιος και μοναδικής ομορφιάς κήποι, συνθέτουν την εικόνα του παλατιού, το οποίο υπήρξε κατοικία πολλών μοναρχών. Σήμερα χρησιμοποιείται για να φιλοξενήσει τη Βασιλική Οικογένεια ή τους αρχηγούς Κράτους που επισκέπτονται την πόλη. Ανακηρύχθηκε Πολιτιστική Κληρονομιά της Ανθρωπότητας από την Ουνέσκο το 1987. Δύο από τους πιο ευχάριστους και εντυπωσιακούς δημόσιους χώρους της Ισπανίας είναι η Πλατεία Ισπανίας και η Πλατεία Αμερικής.